google/wiki40b huggingface dataset:
Ιοτάπα (κόρη του Αρταβάσδη Α΄)

Βιογραφία

Ήταν κόρη τού Αρταβάσδη Α΄ της Μηδίας Ατροπατηνής και της Αθηναΐδας των Οροντιδών, κόρης τού Αντιόχου Α΄ της Κομμαγηνής.
Το 35 πΧ ο Αρταβάσδης Α΄ πρόσφερε στον Μάρκο Αντώνιο συμμαχία εναντίον των Πάρθων και ο Ρωμαίος στρατηγός δέχθηκε με χαρά. Για να ενισχύσουν τη φιλία τους, εμνήστευσαν το 34 πΧ τα παιδιά τους: η Ιοτάπα της Μηδίας θα παντρευόταν τον Αλέξανδρο Ήλιο, γιο τού Μ. Αντωνίου από την Κλεοπάτρα Ζ΄ της Αιγύπτου, αν και ήταν 9 και 6 ετών αντίστοιχα. 
Το 33 πΧ ο Μ. Αντώνιος συνάντησε τον σύμμαχό του στον ποταμό Αρά(ξη)· συμφώνησαν ο Μ. Αντώνιος να βοηθήσει τον Αρταβάσδη Α΄ εναντίον των Πάρθων και ο Αρταβάσδης Α΄ να τον βοηθήσει εναντίον τού Οκταβιανού. Αντάλλαξαν μέρη τού στρατού τους. Ο Μ. Αντώνιος έλαβε πίσω ένα λάβαρο, που ο βασιλιάς είχε πάρει από τον στρατό τού Οππίου Στατιανού το 36 πΧ και την Ιοτάπα της Μηδίας μαζί του. Με τη βοήθεια των λεγεωναρίων ο Αρταβάσδης Α΄ μπόρεσε αρχικά να απωθήσει την επίθεση των Πάρθων. Έτσι η επικράτεια τού Αρταβάσδη Α΄ αυξήθηκε με τμήματα της Αρμενίας. Όμως πριν τη μάχη τού Ακτίου (31 πΧ), ο Μ. Αντώνιος κάλεσε πίσω τους λεγεωνάριους, χωρίς να επιστρέψει τους Μήδους στρατιώτες, που είχε· έτσι αυτή τη φορά ο Φραάτης Δ΄ της Παρθίας νίκησε τον Αρταβάσδη Α΄ και τον αιχμαλώτισε το 30 πΧ. 
Στο Άκτιο ο Μ. Αντώνιος νικήθηκε και ο Οκταβιανός το 30 πΧ εισέβαλε στην Αίγυπτο με τον στρατό του. Η Ιοτάπα της Μηδίας άφησε την Αλεξάνδρεια. Κατά τη διάρκεια της αιχμαλωσίας του πατέρα της, έγινε εμφύλιος πόλεμος στην Παρθία και αυτός βρήκε την ευκαιρία και απέδρασε. Βρήκε καταφύγιο στον Αύγουστο, που τον υποδέχθηκε φιλικά και τον έκανε βασιλιά της Μικράς Αρμενίας, υποτελή του. 
H Ιοτάπα της Μηδίας επέστρεψε στον πατέρα της και μετά το 30 πΧ παντρεύτηκε τον Μιθριδάτη Γ΄ της Κομμαγηνής. Ήταν εξάδελφός της, καθώς ο πατέρας του Μιθριδάτης Β΄ ήταν αδελφός της Αθηναΐδας. Απέκτησαν τον Αντίοχο Γ΄, την Άκα Β΄, την Ιοτάπα και την Ιοτάπα. Η μία από τις δύο Ιοτάπα παντρεύτηκε τον Αντίοχο Γ΄.
Κλόι Γκρέις Μορέτζ

Βιογραφία

Ξεκίνησε την καριέρα της ως ηθοποιός σε ηλικία εφτά ετών με ερμηνείες σε ταινίες και σειρές όπως οι: Τρόμος στο Amityville (The Amityville Horror), (500) Μέρες με τη Σάμερ ((500) Days of Summer), Το Ημερολόγιο ενός Σπασίκλα (Diary of a Wimpy Kid), Μην Πυροβολείτε τη Γιαγιά 2 (Big Momma's House 2), Νοικοκυρές Σε Απόγνωση (Desperate Housewives) και Dirty Sexy Money (για τη οποία ήταν υποψήφια για Βραβεία Young Artist). Έλαβε παγκόσμια αναγνώριση ως Hit-Girl στην ταινία δράσης του 2010, Kick-Ass και η επιτυχία της συνεχίστηκε με ρόλους στις ταινίες Άσε το Κακό να Μπει (Let Me In) και Hugo, οι οποίες έλαβαν διθυραμβικές κριτικές.
Στόλος

Διοίκηση

Ο στόλος διοικείται συνήθως από Ναύαρχο, ο οποίος είναι συνήθως και ο επικεφαλής διοικητής όλης της ναυτικής δύναμης, όμως πολλοί στόλοι διοικήθηκαν ή διοικούνται από Αντιναυάρχους ή Υποναυάρχους. Οι περισσότεροι στόλοι χωρίζονται σε πολεμικές μοίρες, η κάθε μία διοικούμενη από ανώτατο αξιωματικό. Οι μοίρες αυτές με τη σειρά τους διαιρούνται σε υπομοίρες. Την εποχή του πανιού οι στόλοι διαιρούνταν σε μοίρες εμπροσθοφυλακής, μεσαίες και οπισθοφυλακής, ανάλογα με τη θέση της κάθε μοίρας στην γραμμή μάχης. Στη σύγχρονη εποχή οι μοίρες συνήθως αποτελούνται από ομοιογενείς ομάδες πολεμικών πλοίων ή πλοίων της ίδιας κλάσης, όπως Θωρηκτά, ή καταδρομικά. Παράλληλα οι στόλοι σήμερα συνδυάζουν πλοία επιφανείας, υποβρύχια, πλοία υποστήριξης και μέσα ναυτικής αεροπορίας για τη διεξαγωγή αεροναυτικών επιχειρήσεων. 
Καθώς μικρότερες ναυτικές δυνάμεις αποτελούνται από ένα μόνο στόλο, ο όρος στόλος είναι συχνά συνώνυμος με το ναυτικό καθαυτό.

Ιστορία

Η ύπαρξη πολυεθνικών στόλων δεν είναι κάτι το ασυνήθιστο στη διάρκεια της ναυτικής ιστορίας. Για παράδειγμα ο στόλος της Ιεράς Συμμαχίας στη διάρκεια της ναυμαχίας της Ναυπάκτου το 1571 σχηματίστηκε από ναυτικές δυνάμεις διαφορετικών κρατών. Στη σύγχρονη εποχή το ΝΑΤΟ έχει δημιουργήσει μεικτούς στόλους και ναυτικές επιχειρήσεις με τη συμμετοχή διαφορετικών κρατών, όπως η Επιχείρηση Ενεργή Προσπάθεια (Operation Active Endeavour).
Χαμάντ μπιν Χαλίφα αλ Θανί

Προφίλ

Γεννήθηκε στην Ντόχα την 1η Ιανουαρίου 1952. 
Ανήκει στην οικογένεια Αλ-Θανί (Al-Thani). 
Αποφοίτησε από τη Βασιλική Στρατιωτική Ακαδημία το 1971 στο Σάντχερστ (Sandhurst) του Ηνωμένου Βασιλείου και αργότερα έγινε διοικητής των ενόπλων δυνάμεων του Κατάρ. Κατέλαβε την εξουσία στις 26 Ιουνίου του 1995 με την ανατροπή του πατέρα του, Εμίρη Χαλίφα μπιν Χαμάντ (Khalifa bin Hamad Al Thani), ενώ ο τελευταίος βρισκόταν στη Γενεύη. Παντρεύτηκε τη Σεΐχα Μοζάχ Μπιντ Νασέρ Αλ-Μισνέντ (Sheikha Mozah Bint Nasser Al-Missned). 
Παραιτήθηκε τον Ιούνιο του 2013 υπέρ του γιου του, Ταμίμ μπιν Χαμάντ (Sheikh Tamim Bin Hamad Al-Thani), ο οποίος τον διαδέχθηκε στις 25 Ιουνίου 2013.
Ταξίαρχος

Διακριτικό

Το διακριτικό της στολής του ταξίαρχου στον ελληνικό Στρατό Ξηράς είναι η χρυσή φλογοφόρος ροιά (= φλογοφόρος σφαίρα), σπαθί - σκυτάλη χιαστί και ένα αστέρι, σε κάθετη διάταξη (σε κάθε επωμίδα). Στην ελληνική Πολεμική Αεροπορία είναι μία παχιά λωρίδα που πλαισιώνεται από μαύρες γραμμές και ένας ρόμβος επί της πάνω μαύρης γραμμής.
Το υπηρεσιακό αυτοκίνητό του φέρει ένα αστέρι σε κόκκινο (για τον ταξίαρχο του Στρατού) ή γαλάζιο (για τον ταξίαρχο της Αεροπορίας) πλαίσιο.

Ετυμολογία

Η λέξη ταξίαρχος προέρχεται από το τάξις + -αρχος < άρχω (διοικώ).

Άλλες χώρες

Σε πολλές χώρες, όπως τις Ηνωμένες Πολιτείες, που έχουν επηρεαστεί από την παράδοση της Βρετανικής Αυτοκρατορίας, ο αντίστοιχος βαθμός ονομάζεται Brigadier General (Στρατηγός Ταξιαρχίας) ή (λόγω του διακριτικού που φέρει) 1-star General και ανήκει στους στρατηγούς, ως ο κατώτατος βαθμός στρατηγού. Αντιθέτως, στην Ελλάδα και άλλα κράτη της Ευρώπης, είναι ο μόνος ανώτατος αξιωματικός που δεν θεωρείται ότι ανήκει στον κύκλο των στρατηγών και δεν προσφωνείται στρατηγός. Παραδόξως, και στο Ηνωμένο Βασίλειο ο βαθμός αυτός Brigadier, δεν ανήκει στους ανώτατους αξιωματικούς, αλλά στους ανώτερους. 
Στο Ηνωμένο Βασίλειο, ο ταξίαρχος της Αεροπορίας ονομάζετιαι Air Commodore, ενώ στην Αεροπορία των ΗΠΑ ονομάζεται κανονικά Brigadier General, όπως αυτός του Στρατού.
Γκίκας Χαρδούβελης

Σταδιοδρομία

Γεννήθηκε στις 8 Οκτωβρίου 1955 στα Πούλιθρα Αρκαδίας. Φοίτησε με υποτροφία στο γυμνάσιο του κολλέγιου Ανατόλια στη Θεσσαλονίκη. Σπούδασε εφαρμοσμένα μαθηματικά στο πανεπιστήμιο του Χάρβαρντ και εκπόνησε διδακτορική διατριβή στα Οικονομικά στο Μπέρκλεϋ. Δίδαξε ως καθηγητής σε πανεπιστήμια των Ηνωμένων Πολιτειών· ως επίκουρος καθηγητής στο Κολλέγιο Μπάρναρντ του Πανεπιστημίου Κολούμπια (1983 - 1989) καθώς και ως αναπληρωτής και αργότερα τακτικός καθηγητής στο Πανεπιστήμιο Ράτγκερς, το κρατικό πανεπιστήμιο του Νιου Τζέρσεϊ (1989 - 1993). Εργάστηκε σε υψηλές τραπεζικές θέσεις: στην Ομοσπονδιακή Τράπεζα της Νέας Υόρκης (1987 - 1993), στην Τράπεζα της Ελλάδος (1994 - 1995), στην Εθνική Τράπεζα της Ελλάδος (1996 - 2000) και ως οικονομικός σύμβουλος και επικεφαλής του τμήματος Οικονομικών Μελετών του ομίλου της Eurobank. Είναι καθηγητής στο Τμήμα Χρηματοοικονομικής και Τραπεζικής Διοικητικής του Πανεπιστημίου Πειραιώς και έχει σημαντικό συγγραφικό έργο.
Ήταν διευθυντής του Οικονομικού Γραφείου των πρωθυπουργών Κώστα Σημίτη από το 2000 ως το 2004 και του Λουκά Παπαδήμου (2011-2). Έγινε Υπουργός Οικονομικών της κυβέρνησης Σαμαρά στις 10 Ιουνίου 2014, αντικαθιστώντας τον Γιάννη Στουρνάρα, μετά τον ανασχηματισμό της 9ης Ιουνίου 2014.
Τονκολίλι

Γεωγραφία

Το Τονκολίλι βρίσκεται κεντρικά της χώρας και της Βόρειας περ.. Συνορεύει στα βορειοανατολικά με το Κοϊναντούγκου, στα νοτιοανατολικά με το Κόνο και την Κενέμα, στα νότια-κεντρικά με το Μπο, στα νοτιοδυτικά με τη Μογιάμπα, στα βόρεια με το Μπομπάλι και στα βορειοδυτικά με το Πορτ Λόκο.
Πόρτες (τάβλι)

Κανόνες

Οι γενικοί κανόνες περιγράφονται στο Κανόνες του ταβλιού.
Ένας παίκτης έχει πόρτα σε μια θέση όταν έχει σε αυτήν δύο ή περισσότερα πούλια του. (Από εκεί θεωρείται ότι πήραν το όνομά τους οι πόρτες).
Γενικά δεν επιτρέπεται να σταθεί πούλι σε πόρτα του αντιπάλου. Οι πόρτες λειτουργούν ως εμπόδιο στην κίνηση του αντιπάλου αλλά και ως "πατήματα" για να τοποθετεί ένας παίκτης με ασφάλεια τα πούλια του.

Χτύπημα

Όταν ένα πούλι βρίσκεται μοναχό του σε μια θέση (δεν αποτελεί πόρτα) ο αντίπαλος έχει το δικαίωμα να κινήσει κάποιο δικό του πούλι σε αυτήν την θέση (σύμφωνα πάντα με τους κανόνες κίνησης). Το πούλι απομακρύνεται από τον πίνακα και δίνεται "στο χέρι" του αντιπάλου.
Όταν ένας παίκτης έχει ένα ή περισσότερα πούλια στο χέρι δεν επιτρέπεται να κάνει άλλες κινήσεις πριν ξαναβάλει στον πίνακα όσα πούλια έχει στο χέρι.
Τα πούλια εισάγονται στην περιοχή εκκίνησης ανάλογα με το ζάρι. Με το "1" πάνε στην θέση α, "2" -> β, "3" -> γ, "4" -> δ, "5" -> ε και "6" -> ζ. Ο παίκτης έχει το δικαίωμα να χρησιμοποιείσει όποια από τις δυο ενδείξεις των ζαριών που έφερε θέλει αλλά είναι υποχρεωμένος να το τοποθετήσει. Στην περίπτωση που δεν μπορεί να το τοποθετήσει (γιατί υπάρχουν πόρτες του αντιπάλου στις θέσεις των ζαριών που έφερε) τελειώνει η σειρά του χωρίς να κινήσει. (χάνει την σειρά του).
Στην περίπτωση που ο αντίπαλος έχει πόρτες και στις έξι θέσεις της περιοχής εκκίνησης (το λεγόμενο "εξαπορτο"), καμμία ζαριά δεν μπορεί να επιτρέψει κίνηση και λογικά δεν είναι αναγκαίο να ρίξει ο παίκτης τα ζάρια, αλλά απλώς παραχωρεί την σειρά του στον αντίπαλο μέχρι να του ελευθερώσει μία τουλάχιστον θέση. 
Ένας παίκτης μπορεί να ξεκινήσει το μάζεμα κανονικά όταν όλα τα πούλια του βρίσκονται στην περιοχή μαζέματος. Αν όμως στην διάρκεια του μαζέματος ο αντίπαλος χτυπήσει κάποιο πούλι του δεν επιτρέπεται να συνεχίσει το μάζεμα πριν το φέρει ξανά στην περιοχή μαζέματος.
Στις πόρτες όπως και στο πλακωτό και το φεύγα είναι υποχρεωτική η ολοκλήρωση μιας ζαριάς εφ΄ όσον αυτό είναι εφικτό.

Βαθμολογία

Στις ελληνικές πόρτες τα παιχνίδια είναι κανονικά μονά ή διπλά όπως περιγράφεται στο άρθρο των γενικών κανόνων αλλά στο δυτικό τάβλι υπάρχει και κανονισμός τριπλού παιχνιδιού (αυτός που χάνει, χάνει τρεις πόντους όταν, δεν έχει εγκαταλείψει την περιοχή εκκίνησης του ή όταν βρίσκεται με "χτυπημένο" πούλι) και ο βίδος (ζάρι διπλασιασμού) που δρα πολλαπλασιαστικά.
Λεχούρι Αχαΐας

Τοποθεσία

Είναι ένα ορεινό χωριό ευρισκόμενο σε υψόμετρο 970 μέτρων στο οποίο η αμφιθεατρική του όψη προσδίδει ιδιαίτερη ομορφιά. Είναι χτισμένο σε μια από τις ελατόφυτες πλαγιές του Καλλιφωνίου όρους, παραφυάδας του Ερύμανθου, στο δυτικό τμήμα αυτού. Περιβάλλεται από βουνά κατάφυτα με δάση και έχει άφθονα νερά. Από τη θέση "Λειβαρτζινό" του κεντρικού δρόμου Τριπόταμα – Καλάβρυτα απέχει 7 χιλιόμετρα. 
Η απόσταση μέσω του οδικού άξονα με τα Καλάβρυτα είναι περί τα 41 χιλιόμετρα, ενώ επίσης το από την Πάτρα 103 χιλιόμετρα, από την Τρίπολη Αρκαδίας 89 χιλιόμετρα, 80 χιλιόμετρα από τον Πύργο Ηλείας.

Ονομασία

Για την ονομασία του υπάρχουν κατά τον ιστορικό - λαογράφο Γ. Πορετσάνο δυο εκδοχές: Η πρώτη ότι προέρχεται από την ομηρική λέξη "ουρέα" που σημαίνει κορφοβούνια και η δεύτερη από την κρητική λέξη "λέσκες" που σημαίνει κορυφογραμμές.

Ιστορία

Στην ευρύτερη περιοχή έχουν βρεθεί Ρωμαϊκές επαύλεις και νεκροταφεία. Το Λεχούρι αναφέρεται και στην απογραφή «Γριμάνι» που έγινε το 1700 από τους Ενετούς κατά την διάρκεια της παραμονής τους στην Πελοπόννησο.

Το Λεχούρι το 1821

Από το Λεχούρι κατάγονταν η οικογένεια αγωνιστών της Επανάστασης του 1821 Λεχουρίτες: Γεώργιος Λεχουρίτης, Αναγνώστης Λεχουρίτης, όπως επίσης και οι αγωνιστές Γ. Γαλάνης, Αγγελής Πορετσάνος, Αυγουστής Λαδάς, Β. Πέπας, Δήμος Λάγιος, Χρύσανθος Κουρόγιαννος, Σπηλιώτης Φασουλάρας, Γ. Σωτήρης, Αν. Οικονόμου, Κ. Λέγουρας, Β. Πατητήρας Ν. Καραχούσος, Απόστολος Περσάνης, Δήμ. Ρέμπος, Ηλίας Τσεκλένης, Δ. Πορετσάνος κ.ά. 
Το Λεχούρι έχει να παρουσιάσει ένα ένδοξο ιστορικό παρελθόν. Στον ιερό απελευθερωτικό αγώνα του 1821 αποτελούσε το κέντρο οργάνωσης των πολεμικών επιχειρήσεων για διάφορες μάχες, με αρχηγό τον οπλαρχηγό Καπετάν Γιώργη (Παπαδόπουλο) Λεχουρίτη. Στο χωριό διασώζεται και ο πύργος του, στον οποίο έμεινε έγκλειστος (σαν αιχμάλωτος) ο Τούρκος διοικητής των Καλαβρύτων Ιμπραήμ Αρναούτογλου, μετά την απελευθέρωση της πόλης, στις 21 Μαρτίου 1821. Σήμερα ο περίφημος αυτός πύργος έχει μετατραπεί σε μουσείο από την ιδιοκτήτρια του κα Ελένη Πορετσάνου και τον αείμνηστο πατέρα της Γιώργη Πορετσάνο, λογοτέχνη και συγγραφέα. Το Λεχούρι επίσης, κατά τους παλαιότερους χρόνους, αποτελούσε το σταυροδρόμι στο ορεινό μονοπάτι που οδηγούσε στην Πάτρα μέσω Βλασίας – Χαλανδρίτσας.

Αξιοθέατα

Εκτός από τον ιστορικό πύργο του Λεχουρίτη, σημαντικό μνημείο του Λεχουρίου από το παρελθόν είναι και ο "Αϊ Γιώργης", μικρο-μονάστηρο του 16ου αιώνα. Στην όμορφη πλατεία του χωριού δεσπόζει η προτομή του Καπετάν Γιώργη Λεχουρίτη. Κάτω απ’ τη σκιά του στις παραπλήσιες ταβέρνες και τα καφενεία ο επισκέπτης μπορεί να γευτεί παραδοσιακές νοστιμιές και τσίπουρο της περιοχής.

Λοιπά στοιχεία

Πλησίον του Λεχουρίου, προς τη μεριά της μυθικής "Καπρίβαινας" των Καμενιάνων, βρίσκεται ο μικρός οικισμός της Κερασιάς. Έχει ένα δυνατό ανθρώπινο δυναμικό που έχει διακριθεί σε πολλούς τομείς της κοινωνίας μας και κρατά έντονα τα στοιχεία της παράδοσης.
Το Λεχούρι σήμερα κρατιέται ζωντανό με πλούσιες εκδηλώσεις των Συλλόγων Λεχουριώτων Αθήνας και Πάτρας.
Μανώλης Μελαχροινός

Βίος

Ο Μανώλης Μελαχροινός ή Μελαχρινής ή της Μελαχρινής γεννήθηκε στο Μεσαίο Καρλόβασι ή Καλύβια. Πιθανή χρονολογία γέννησής του ήταν το 1757, διότι η παράδοση αναφέρει πως όταν δολοφονήθηκε ήταν εξηνταπέντε ετών. Σε ηλικία δεκαπέντε ετών κατατάχθηκε σα μελαχής στον τουρκικό στόλο. Διετέλεσε υπαρχηγός της Ελληνικής Λεγεώνας στην Αίγυπτο, όταν ο Χασάν πασάς το 1776 εκστράτευσε στη Συρία και στην Αίγυπτο με σκοπό την επιβολή της τάξης και την εξόφληση των φόρων. Συμμετείχαν στις εκκαθαρίσεις των Αλβανών στην Πελοπόννησο. Διακρίθηκε ως λογάς - επίλεκτος του δραγουμάνου Μαυρογένη.
Μεταξύ 1780-1782 γύρισε στη Σάμο για να παντρευτεί τη Μαρία Χατζηανδρέα κόρη εμπόρου και το 1782 απέκτησε τον πρώτο γιο του Γιαννιό. Φεύγει άγνωστο πότε και επιστρέφει στη Σάμο στα 1786 και το 1787  αποκτά μία κόρη.Το 1786 συμμετέχει στη σύγκρουση των δυνάμεων του Χασάν Τζεζγιερλή και του Μουράτ Μπέη κοντά στη Ραχμανία.
Ο Μελαχροινής επιστρέφει στη Σάμο με την έναρξη της δράσης του Λάμπρου Κατσώνη στο Αιγαίο και αποκτά και τον δεύτερο γιό του, Δημήτριο.
Ο Μελαχροινής γυρίζει στην Αίγυπτο έχοντας μαζί του επιστρατεύσει καινούργιο έμψυχο δυναμικό για τη Λεγεώνα του Τσεσμελή. Η άφιξη του Ναπολέοντα στην Αίγυπτο έδωσε την ευκαιρία στον Τσεσμελή με τους λογάδες του να ενταχθεί στον Γαλλικό στρατό και ο Μελαχροινός να λάβει το βαθμό του ταγματάρχη.
Αφού συμμετείχε επιτυχώς στην συντριβή των Μαμελούκων από τις δυνάμεις του Μωχάμετ Άλη, γύρισε στη Σάμο και προσφέρει στρατιωτικές υπηρεσίες σωματοφυλακής σε τοπάρχες του Τσεσμέ, της Σμύρνης και του Αϊδινίου.

Η γνωριμία με τον Λυκούργο Λογοθέτη και η συμμετοχή στην Ελληνική Επανάσταση

Όταν ο Λυκούργος Λογοθέτης το 1814 κατέφυγε στη Σμύρνη για να γλιτώσει τη θανάτωση από τους Καλλικάτζαρους συνελήφθη μετά από καταγγελία φίλων των πολιτικών αντιπάλων του από τον τοπάρχη Κιαπίτογλου, στον οποίο εργαζόταν ο Μελαχροινός κι έτσι οι δύο άνδρες γνωρίστηκαν.
Όταν ξέσπασε η Ελληνική Επανάσταση ο Λυκούργος Λογοθέτης πήγε στη Σάμο και ζήτησε από φίλους του την συμβολή τους στην μεταφορά χριστιανών από τα μικρασιατικά παράλια προκειμένου να γλιτώσουν τη σφαγή από τους Τούρκους στα πλαίσια αντιποίνων. Ο Μελαχροινός συμμετείχε ενεργά σε αυτό το εγχείρημα.
Συμμετείχε ενεργά στην επανάσταση στη Σάμο από το καλοκαίρι του 1821: απέκρουσε επίθεση του Καραλή στη θέση Ποτοκάκι. Συμμετείχε στην εκστρατεία του Λογοθέτη στη Χίο το 1822 και σε πολιορκία θέσεως Τουρκικής πληγώθηκε.

Η δολοφονία του

Στις 13 Οκτωβρίου 1822 δολοφονήθηκε μαζί με τον πρωτότοκο γιο του Γιαννιό από εγκάθετους του Μώραλη, Κουτσαποστολιό και τη συμμορία του, έξω από τον Πλάτανο.
Η δολοφονία του εντασσόταν στο πλαίσιο των κλιμακούμενων επεισοδίων στη σαμιακή ύπαιθρο και τα διάφορα αιματηρά επεισόδια που σημειώθηκαν το φθινόπωρο εκείνης της χρονιάς μεταξύ μελών των φατριών των Καλικάντζαρων και των Καρμανιόλων.

Οδονομικό

Το όνομά του έχει δοθεί σε δρόμο της Νέας Σμύρνης ο οποίος ξεκινάει από την οδό Δαρδανελίων και καταλήγει στην οδό Μενεκράτους.
Χαρίλαος Βασιλάκος

Βιογραφία

Γεννήθηκε το 1877 στον Πειραιά της Αττικής και καταγόταν από το Λυγερέα Μάνης. Στις 10 Μαρτίου 1896 διεξήχθησαν οι πρώτοι σύγχρονοι Πανελλήνιοι Αγώνες, με κυριότερο στόχο να αναδειχθούν οι αθλητές που θα επάνδρωναν την ελληνική ομάδα για τους Ολυμπιακούς Αγώνες στην Αθήνα, οι οποίοι ήταν και οι πρώτοι σύγχρονοι. Οι περισσότεροι από τους συμμετέχοντες ήταν νεαροί νεοσύλλεκτοι του στρατού, οι οποίοι είχαν επιλεγεί από τους διοικητές τους εξαιτίας των ικανοτήτων τους στον αθλητισμό. Στον αγώνα νικητής αναδείχθηκε ο Βασιλάκος ο οποίος εκείνη την εποχή σπούδαζε στην Αθήνα , με χρόνο 3 ώρες και 18 λεπτά.
Ο Βασιλάκος μαζί με άλλους 16 αθλητές αγωνίστηκε στον μαραθώνιο στους Ολυμπιακούς Αγώνες του 1896. Τερμάτισε στην 2η θέση, πίσω από τον Σπύρο Λούη, με χρόνο 3:06.03 και ήταν ένας από τους εννέα συνολικά που κατάφεραν να τερματίσουν. Αμφότεροι οι αγώνες ήταν των 40 χιλιομέτρων.
Μετά την νίκη του στην Ολυμπιάδα εργάστηκε σε τελωνείο στην Αθήνα, όπου και πέθανε την 1η Δεκεμβρίου του 1964. Κηδεύτηκε στο Νεκροταφείο Αναστάσεως του Πειραιά.
Ελεύθερο Προσφύγων Γρεβενών

Γεωγραφία - Ιστορία

Το Ελεύθερο Προσφύγων βρίσκεται στα βόρεια του νομού προς τα όρια με το νομό Κοζάνης. Απέχει 12,5 χλμ. Β.-ΒΑ. από τα Γρεβενά και 45,5 χλμ. ΝΔ. από την Κοζάνη. Το χωριό είναι κτισμένο δυτικά της ΕΟ Γρεβενών - Καστοριάς και σε απόσταση 800 μέτρα ανατολικά από το Ελεύθερο. Ως οικισμός αναφέρεται επίσημα το 1961 να προσαρτάται στην τότε κοινότητα Ελευθέρου που ανήκε στο νομό Κοζάνης. Το 1964 με το ΦΕΚ 185Α - 30/10/1964 αποσπάστηκε στο νομό Γρεβενών. Το χωριό σύμφωνα με το σχέδιο Καλλικράτης, μαζί με το Ελεύθερο ή Ελεύθερο Α' αποτελούν την τοπική κοινότητα Ελευθέρου που ανήκει στη δημοτική ενότητα Γρεβενών του Δήμου Γρεβενών και σύμφωνα με την απογραφή 2011 έχει πληθυσμό 172 κατοίκους.
Βρατίσλαος Γ΄ της Βοημίας

Βιογραφία

Ο Ερρίκος-Βρετίσλαος ήταν γιος τού Ερρίκου (γιου τού Βλαδισλάου Α΄ δούκα της Βοημίας) και της Μαργαρίτας. 
Έπειτα από λαμπρές σπουδές στο Πανεπιστήμιο τού Παρισιού επέστρεψε στη Βοημία και ονομάστηκε κοσμήτορας τού Συλλόγου της βασιλικής των Αγ. Πέτρου & Παύλου στο Βυσιεχράτ. Το 1182 αποδέχθηκε τη διακονία από τα χέρια τού εξαδέλφου του Αδαλβέρτου Γ΄ αρχιεπισκόπου τού Ζάλτσμπουρκ. Εξελέγη τον Μάρτιο τού ίδιου έτους ως διάδοχος τού αποβιώσαντος Βαλεντίν επισκόπου της Πράγας και μετέβη στο Μάιντς για να λάβει την επικύρωση από τον Χριστιανό Α΄ αρχιεπίσκοπο της πόλης. Χειροτονήθηκε ιερέας τον Μάιο τού 1182 και στέφθηκε επίσκοπος την επόμενη ημέρα.
Ο Βρατίσλαος Γ΄ σύντομα συγκρούστηκε με τον Φρειδερίκο (αδελφό τού Αδαλβέρτου Γ΄), που έγινε δούκας της Βοημίας το 1178 και σφετερίστηκε διακριτές εξουσίες επί των εκκλησιαστικών ιδιοκτησιών. Το 1187 απευθύνθηκε επίσημα στον Φρειδερίκο Α΄ της Γερμανίας για τις παραβιάσεις τού δούκα. Ο βασιλιάς τον αναβάθμισε σε πρίγκιπα τού βασιλείου της Γερμανίας και τον έκανε υπόλογο μόνο στον βασιλιά. Αυτή η άμεσα στον βασιλιά υποτέλεια δεν διατηρήθηκε μετά από τον Βρατίσλαο Γ΄.
Ανισόλη

Παραγωγή

Η ανισόλη παράγεται με την σύνθεση αιθέρων κατά Γουΐλιαμσον (Williamson ether synthesis), που συνήθως για τη συγκεκριμένη ένωση εφαρμόζεται με αντίδραση μεταξύ φαινοξυλικού νατρίου (PhONa) και βρωμομεθανίου (CH₃Br). Εναλλακτικά του τελευταίου μπορούν να χρησιμοποιηθούν συγγενικά μεθυλιωτικά μέσα (CH₃X):

Αντιδραστικότητα

Η ανισόλη δίνει ηλεκτρονιόφιλη αρωματική υποκατάσταση πιο γρήγορα από το βενζόλιο (PhH), που με τη σειρά του αντιδρά ταχύτερα από το νιτροβενζόλιο (PhNO₂). Η μεθοξυομάδα (CH₃O-) της ανισόλης κατευθύνει τους επόμενους τρεις (3) υποκαταστάτες σε ορθο- ή παρα-  θέσεις, ως προς την ίδια. Η πυρηνοφιλότητα της ανισόλης έναντι της αντίστοιχης του βενζολίου αντανακλάται στην επίδραση της μεθοξυομάδας, που ενισχύει την ηλεκτρονιακή πυκνότητα του αρωματικού δακτυλίου. Η μεθοξυομάδα επηρεάζει ισχυρά το νέφος των π-ηλεκτρονίων του δακτυλίου, ως ένας μεσομερής δότης ηλεκτρονίων, και αυτό παρά την αυξημένη ηλεκτραρνητικότητα του ατόμου του οξυγόνου της, που τείνει να αφαιρέσει μέρος της ηλεκτρονιακής πυκνότητας του αρωματικού δακτυλίου. 

Μια αντίδραση που επιδεινύει την πυρηνοφιλότητα της ανισόλης, είναι η αντίδραση της τελευταίας με οξεικό ανυδρίτη [(CH₃CO₂)₂O], που δείνει 4-μεθοξυακετοφαινόνη:
Μάλιστα, αντίθετα από τις περισσότερες άλες ακετοφαινόνες, αντανακλώντας την επιρροή της μεθοξυομάδας στην   4-μεθοξυακετοφαινόνη, η τελευταία δίνει και δεύτερη ακετυλίωση.
Αρκετά περισσότερα παραδείγματα εφαρμογών της πυρηνοφιλότητας της ανισόλης είναι διαθέσιμα. Για παράδειγμα, με επίδραση στην τελευταία δεκαθειούχου τετραφωσφόρου (P₄S₁₀) μετατρέται στο επωνομαζώμενο αντιδραστήριο Λάουεσον (Lawesson's reagent) με ημισυντακτικό τύπο [π-CH₃O(C₆H₄)PS₂]₂.

Ο αιθερικός δεσμός είναι πολύ σταθερός, αλλά η μεθυλομάδα μπορεί να απομακρυνθεί με επίδραση υδροϊωδικού οξέος (HI):

Εφαρμογές

Χρησιμοποιείται για την παραγωγή άλλων ενώσεων, κυρίως αρωμάτων, φαρμάκων και ενδοφερομονών καθώς και για την προσθήκη αρώματος σε ποτά, κυρίως στο ούζο.

Ασφάλεια

Η ανισόλη είναι σχετικά ατοξική, με LD₅₀ 3.700 mg/kg σε αρουραίους. Ο κύριος κίνδυνος από αυτήν είναι η ευφλεκτηκότητά της.
Κώστας Κοκκινάκης

Βιογραφικό

Ο Κώστας Κοκκινάκης έχει τελειώσει τη Γυμναστική Ακαδημία.
Μέχρι το 2008 αγωνιζόταν στον Εθνικό Πειραιώς, με τον οποίο κατέκτησε το Κύπελλο Ελλάδος το 2000 και το 2005 και το Πρωτάθλημα το 2006. Το 2008 κατέκτησε την έβδομη θέση με την Εθνική Ελλάδας στους Ολυμπιακούς Αγώνες του Πεκίνου.
Την ίδια χρονιά μετακινήθηκε στον Πανιώνιο, όπου συνέβαλε αποφασιστικά στην καθιέρωσή του στη δυάδα του ελληνικού πόλο και στην πρόκρισή του στον τελικό του Λεν Τρόφι το 2009, αποκλείοντας προηγουμένως κορυφαίες ευρωπαϊκές ομάδες, όπως η Μπαρτσελόνα και η ιταλική Ποζίλιπο.
Τη σεζόν 2011-2012 έπαιξε στον Παναθηναϊκό με τον οποίο κατέκτησε την τέταρτη θέση στο πρωτάθλημα και βοήθησε τον σύλλογο στην συμμετοχή του για πρώτη φορά στην ιστορία του, στο Κύπελλο Πρωταθλητριών.
Το καλοκαίρι του 2012 συμμετείχε με την Εθνική Ελλάδας στους Ολυμπιακούς Αγώνες του Λονδίνου. Τη σεζόν 2013-2014 αγωνίστηκε με την ομάδα του Νηρέα Λαμίας στην πρώτη χρονιά της ομάδας στην Α1 κατηγορία του πόλο ανδρών.
Αυτή τη στιγμή αγωνίζεται για την ομάδα του Υδραϊκού μαζί με άλλους σημαντικούς αστέρες του πόλο όπως οι Αντώνης Βλοντάκης, Φίλιππος Καϊάφας, Γιώργος Μαυρωτάς και τα τελευταία χρόνια εργάζεται και ως προπονητής. Το 2015 κατέκτησε το βραβείο του καλύτερου αμυντικού για το πρωτάθλημα της Α1 πόλο, ενώ συμμετείχε και στο πρώτο All Star Game που διοργανώθηκε από τον Σύνδεσμο Ελλήνων Αθλητών Υδατοσφαίρισης (ΣΕΑΥ).

Τηλεόραση

Στις 19 Φεβρουαρίου 2016 συμμετείχε μαζί με άλλους διάσημους πολίστες στην βραδινή εκπομπή Άκου τι είπαν, για φιλανθρωπικούς λόγους. Από τον Φεβρουάριο μέχρι τον Μάιο του 2017, συμμετείχε στο ριάλιτι επιβίωσης Survivor, μαζί με άλλα δέκα διάσημα πρόσωπα, το οποίο προβλήθηκε στον τηλεοπτικό σταθμό ΣΚΑΪ. Ο Κοκκινάκης βρέθηκε στην δεκάδα των τελευταίων παικτών του παιχνιδιού συνολικά, ενώ ήταν στην τελευταία πεντάδα των διάσημων. Αποχώρησε στο 68ο επεισόδιο, με ποσοστό νικών 41.5%.